**Урок беларускай мовы ў 2 класе**

**Тэма:** “Галосныя гукі [о], [э], [а]”

**Мэта:** Стварэнне ўмоў для развіцця ўмення пісаць літары о, э – а ў словах.

**Задачы:**

* садзейнічаць засваенню алгарытма правапісу слоў з галоснымі о, э, а;
* узбагачаць слоўнікавы запас вучняў па тэме “Птушкі”, развіваць маўленне, увагу, арфаграфічную пільнасць;
* спрыяць развіццю творчага мыслення, фарміраванню самастойнасці, навыкаў супрацоўніцтва;
* ствараць умовы для выхавання цікавасці да роднай мовы, жадання дапамагаць птушкам у зімовы перыяд.

**Абсталяванне:** мультымедыйная прэзентацыя, выявы сняжынак, сумётаў, птушак, карткі з заданнямі для групавой і парнай работы, рознакаляровыя вееры па ЧПМ Пяткевіч.

**Ход урока**

**I. Арганізацыйны момант.** (Слайд 1)

Мы слухаем і чуем ... вушамі. (масаж вушных ракавін)

Мы глядзім і бачым .... вачамі (масаж закрытых вачэй)

Мы працуем ... рукамі (масаж пальцаў) і галавой (расціраем лоб і віскі)

Мы не проста ў словы гуляем,

А на мове роднай ... размаўляем.

**II. Чыстапісанне.**

Белым пухам замяло

І палеткі і сяло.

Мост праз рэчку хутка ляжа,

Што за пара году? Хто адкажа? (Зіма) (Слайд 2)

- Як завецца першы зімовы месяц? (Снежань). (Запіс ў сшытках даты.)

- А чаму яго так называюць?

Што за беленькая мушка

Апусцілася на вушка,

Ледзь чутно паказытала,

І праз міг яе не стала. (Сняжынка) (Слайд 3)

- А да нас прыляцела не адна, а 3 сняжынкі. (Адкрываецца запіс пад сняжынкамі з радковымі літарамі о, э, а).

- Што ў іх агульнае? (Радковыя, абазначаюць галосныя гукі, указваюць на цвёрдасць зычных). (Слайды 4-8)

- Паглядзіце, якія сумёты намяло (На другім радку запісаны гэтыя ж літары у спалучэннях с верхняй і ніжняй пятлёй і абаротам).

**III. Арфаграфічна-слоўнікавая работа.**

А пад гэтым сумётам схавліся слоўнікавыя словы (малюнкавы дыктант) Вучні запісваюць словы “дождж, дзяўчынка. вераб’і, відэлец”, ставяць націск. На слайдзе словы заносяцца ў крыжаванку, па вертыкалі чытаем слова “дзед”. (Слайд 9)

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | | **Д** | О | Ж | Д | Ж |  | | |
|  | Д | **З** | Я | Ў | Ч | Ы | Н | К | А |
| В | **Е** | Р | А | Б | ‘ | І |  | |
| В | І | **Д** | Э | Л | Е | Ц |  |

**IV. Увядзенне у тэму.**

- Якога дзеда вы ведаеце? (Дзед Мароз, дзед Барадзед). Пад песеньку з’яўляецца выява Дзеда Барадзеда.

- Дзед Барадзед ходзіць па свеце, а сёння ён завітаў да нас са сваім чарадзейным куфрам. А што там знаходзіцца? Адкажыце на пытанні:

- Які склад называецца націскным? Ненаціскным? (Настаўнік дастае ліст, тэкст на слайдзе) (Слайд 10)

х**о**лад – х**а**лады

г**о**лад – г**а**лодны

др**э**ва - др**а**ўляны

к**о**рм – к**а**рмушк

- Хто даў гэты ліст дзядулі? (Птушкі) Як здагадаліся?

- Прачытайце пары. Запішыце ў сшытак, падкрэсліце выдзеленыя літары, пастаўце націск. Што заўважылі? Якія галосныя гукі вымаўляюцца пад націскам? Якія галосныя гукі вымаўляюцца замест іх не пад націскам?

- Як думаеце, над чым будзем працаваць на ўроку?

**V. Паведамленне тэмы і і вывад мэты ўрока** (На дошцы малюнак-апора)

(Слайд 11)

**VI. Вывучэнне новай тэмы.**

**1.** Чытанне правіла с.93 (Складаем алгарытм разважання)

1. Паставіць ... націск.

2. Калі галосны пад націскам, то пішам літары о ці э.

3. Калі не пад націскам – а. (Слайд 12)

**2.** - Як можна дапамагчы птушкам зімой перажыць холад і голад?

(Слайд 13)

Добры майстар Барадзед

Нам зрабіў кармушку.

Кожным ранкам да яе

Прылятаюць птушкі.

То дзяўбуць зярняткі,

То над садам кружаць

Крыжадзюб, сініцы,

Снегіры, як ружы.

Ціўкаюць, спяваюць

Голасна, як летам.

Дзядулі падзяку

Шлюць за клопат гэты.

- За што птушкі дзякуюць Баралзеду? Якія птушкі прыляталі паесці? (З’яўляюцца выявы крыжадзюба, сініцы, снегіра).

**3.** Зарадка для вачэй “Снегавік” (Слайды 14-15)

**4.** – Кожная птушка падрыхтавала сваю гісторыю. Хто першы?

Першай да кармушкі

Прыляцела з жоўтай грудкай птушка.

А знайшла ў кармушцы сала,

Дык і ласавацца стала. (Сініца) (Слайд 16)

- Тое, што ўбачыла сінічка, калі ляцела да кармушкі, расказана ў пр. 183.

Чытае настаўнік.

* Чаму Рыгорку было сумна?
* Хто яго развесяліў? Як?
* Ці можна Жэню і Рому назваць сапраўднымі сябрамі? Чаму?
* Ці хацелася б вам мець такіх сяброў?
* А як бы вы паступілі на іх месцы?
* Запішыце выдзеленыя словы парамі, вызначце націск, растлумачце правапіс о, э, а. (Практыкаванне выконваецца калектыўна).

**VII. Фізкультхвілінка “Зайчык”** (Слайд 17)

Раз, два, тры, чатыры –

Зайчык вушкі натапырыў.

Ідзе па лесе воўк-воўк

І зубамі шчоўк-шчоўк.

Ты ж, ваўчына, пачакай!

Як схаваюся – шукай!

**VIII. Замацаванне.** (Слайд 18)

**1.** А гэтая птушка прыляцела з лесу.

Гляньце вы на дзівачка,

што з гняздзечка-гамачка

ў завею, у мароз

высунуў дзюбаты нос. (Крыжадзюб)

- Што ведаеце пра гэтую птушку?

Групавая работа.

- Кожнай групе трэба ўставіць прапушчаныя літары і знайсці лішняе слова.

(Слайд 19)

ст..л

ст..лік

ст..ловая

р..ка

р..чка

р..чулка

н..ч

н..чаваць

н..чка

г..рка

г..ра

г..рысты

стр..ха

стр..хі

на стр..се

**2.** Яшчэ адзін госць кармушкі Барадзеда.

На галінках яблыні са снежнай бахрамой

Яблыкі чырвоныя выраслі зімой.

Яблыкі па яблыні весела снуюць,

Вусняў замарожаных яблыкі дзяўбуць. (Снягір)

Работа ў парах. (Слайд 20)

- Снягір прынес да нас сваё апісанне. Трэба прачытаць і ўставіць прапушчаныя літары.

Якія прыг..жыя снегіры! На г..ловах – ч..рныя шапачкі, крылы і хв..сты таксама ч..рныя. Спінкі ш..рыя і крыху блакітныя.А грудкі чырв..ныя або ш..рыя.

Праверка ажыццяўляецца па табліцы з каляровымі кружкамі і літарамі галосных гукаў з дапамогай веяроў Пяткевіч.

**IX. Вынік урока.**

- Што сёння на ўроку для вас з’явілася адкрыццём?

- Калі ў словах пішуцца літары о, э?

- Ці можна так сказаць пра літару а?

**X. Дамашняе заданне.**

Правіла с. 92, пр. 181.

**XI.** **Рэфлексія.**

У ахвоту работу зрабіўшы,

Палюбуйся, як добра ўсё выйшла.

Лепшай радасці ў свеце няма:

* Я зрабіў гэта сам!
* Я зрабіла сама!

Самаацэнка ў сшытках.

- У кармушку пакладзіце рознакаляровыя зярняткі:

* зялёныя з “+” – “Я ўсё зразумеў і ў мяне ўсё атрымалася”;
* жоўтыя з “?” – “Трэба дапамога”;
* чырвоныя з “-” – “Мне было нецікава і я нічога не зразумеў ”